Stortingsterrein by Frankfort 'besoedel Wilgerivier' | Netwerk24
Die Valke het vyf mense vasgetrek vir die beweerde bedrog van R5,7 miljoen rakende die Covid-19-voordeel van die Werkloosheidsversekeringsfonds.
Die Suid-Afrikaanse fietsryer Ryan Gibbons het Saterdag die eerste skof van die eerste virtuele Tour de France gewen.
Stortingsterrein by Frankfort 'besoedel Wilgerivier'
Deur Alet van der Walt 25 Junie 2020 17:58
Die munisipale stortingsterrein by Frankfort word so swak bestuur dat dit bydra tot besoedeling van die Wilgerivier, wat weer by die Vaalrivier aansluit.
Jan Oost, VF Plus-raadslid van die Mafube-munisipaliteit, sê sy party het Makalo Mohale, die LUR van kleinsakeontwikkeling, toerisme en omgewingsake, gevra om in te gryp.
Oost sê die stortingsterrein hou ernstige gesondheids- en veiligheidsrisiko's vir inwoners in.
Die stortingsterrein buite Frankfort. Foto: Verskaf
Hy sê ook dat dit terrein nie aan die nasionale minimumvereistes, soos bepaal in die Afvalbestuurswet, voldoen nie en die terrein word boonop sonder die nodige lisensie bedryf.
Volgens Oost is die stortingsterrein op 'n terrein geleë waar daar voorheen 'n steengroef in die dolomietgesteentes gegrawe is. Hy sê die poreuse dolomietgrond veroorsaak dat besoedelde reënwater direk in die Wilgerivier loop.
"Die Wilgerivier, wat duisende mense en diere van water voorsien, loop in die Vaaldam, wat op sy beurt weer bykans die hele Gauteng van water voorsien."
Volgens Oost word daar ook geen toegangsbeheer, veiligheidsmaatreëls of regulasies by die terrein toegepas nie en word vullis oor 'n gebied van meer as 'n kilometer gestort.
Die munisipaliteit kan self geen vullisverwyderingsdienste aan inwoners bied nie omdat hy nie meer 'n enkele voertuig besit nie.
Inwoners ry self hul vullis weg, hoewel hulle moet betaal vir dienste soos vullisverwydering, sê Oost.
Hy sê die VF Plus het die LUR gevra om in te gryp omdat die Mafube-munisipaliteit al keer op keer bewys het dat hy nie daartoe in staat is om aan wetlike vereistes en voorskrifte te voldoen nie.
'n Lugfoto wys hoe groot die gebied is, wat in 'n ou steengroef geleë is, en as stortingsterrein gebruik word. Foto: Verskaf
Die munisipale stortingsterrein buite Frankfort voldoen glo nie aan wetlike vereistes nie en veroorsaak ook dat die Wilgerivier besoedel word. Foto: Verskaf